שאלה: למה יש ממזר בתורה?: הייתי רוצה לדעת (עד כמה שניתן) את הטעמים למצווה ש"לא יבוא ממזר בקהל ה גם דור עשירי.". אציין רק שכבר ראיתי מס דעות בעניין כגון שה לא רצה לערב זרע פסול בזרע הקודש של ישראל, וממזר יש בו פגמים חמורים שבאו ביצירתו בחטא חמור של ג"ע, אע"פ שמדגיש כי לשאר העניינים הוא כשר וכהן תלמיד חכם קודם לכהן עם הארץ בקריאת התורה (חינוך). כמו כן ראיתי טעם שאע"פ שאין הממזר אשם שנוצר כך מ"מ זו הייתה הדרך הכי חזקה למנוע מעשים כאלו - ע"י שידעו ההורים כי אם יחטאו בחטא זה יהיה זרעם פסול עד סוף כל הדורות ואין לך משהו שמרתיע הורה יותר מפגיעה נצחית בילדיו. אף ראיתי בעניין אחר בהקשר לטעם הקודם שבאמת דניאל כבר דרש שאין ממזר אשם בחטאו ולכן ה מנחמו כי אין לו תקנה ואף סנהדרין אינם יכולים למצוא לו פתרון על אף שהיו רוצים.(לא זוכר את המקור אך מובא בספרו של הרב שמחה רז מצווה גוררת מצווה על תרי"ג מצוות) כמו כן על הפ מושיב יחידים בייתה מובא שה מביא ממזר וממזרת ומשדך אותם אפילו היו בסוף העולם ונותן להם תיקון(בראשית רבה תולדות). וכן מצד אחר במדרש מובא (בשם רב) שאין ממזר חי יותר משלושים יום וכן באותו מקום מובא שכל 70 שנה ה מכלה את כל הממזרים בדבר שהוא מביא לעולם (ויקרא רבה אמור לב). כמו כן ידוע שיש לו תיקון כלשהו כגון לישא ממזרת, או שפחה ואז אף ילדיו יהיו כשרים לכל עניין אם ישחררו את השפחה ועוד מס אפשרויות המובאות בש"ס ופוסקים. בקיצור פחות מעניין אותי טעמים חיצוניים למצווה זו והייתי רוצה לתמצת את השאלה שלי (אע"פ שזה לא נכון לעשות זאת ואף נשמע קצת ילדותי) אך הייתי רוצה לדעת מה אשם הממזר בעונש הנוראי הזה שבא עליו והאם יש טעם (ידוע לנו) מדוע עליו להיענש כך - וסליחה על החפירה אבל שוב ברצוני למקד את העונש לממזר ולא סיבות חיצוניות כגון הרתעה של ההורים). כמו כן אם לא אוכל למצוא לקבל מענה לשאלתי בכל מקרה הייתי שמח לשמוע עוד טעמים שלא כתבתי אפילו עקיפים. תורה רבה רבה ויום נפלא!!!
תשובה: סליחה על העיכוב בתשובה. ישר כח על העבודה שעשית, יפה מאוד. א. ברור שממזר אינו רק עונש להורים שעשו איסורים, שהרי בן ממזר, הוא גם נחשב ממזר, גם אם אבא שלו שהיה ממזר התחתן בנישואים כשרים, עם גיורת, או אשה שאינה אסורה להתחתן עם ממזר. אלא מה, חלק מהשראת השכינה המיוחדת בעם ישראל, היא בגלל שמשפחות עם ישראל מיוחסות, והמשפחות טהורות ונקיות, עם ישראל למשפחותיו הוא עם ששומר על קדושת וטהרת הבית. (דומה למה שכתבת בטעם הראשון) יחד עם זאת התורה לא רצתה לאמלל את הממזר, ולכן הוא יכול להנשא במסגרת ההלכה, רק לא עם אנשים שהם בייחוס של עם ישראל, לכן העונש שלו לא כ"כ גדול כמו שאתה אמרת, כי מותר לו להתחתן עם גיורת למשל. אולי גם לא כ"כ רלוונטי מושג העונש, הרי למשל אדם שנולד בתור מצרי (של התורה) אינו יכול להתחתן עם ישראלית גם אחרי שהוא מתגייר! צריך המתנה של כמה דורות על מנת להתיר את זרעו, אין זה עונש על זה שהוא מצרי, אלא רק הרחקה מעולם מסוים שלא עולה יפה עם הייחוס של עם ישראל. כמו כן ניתן לעי  במשנה הלכות ז, טז שם הוא גם מבאר מדוע ממזר  נענש, על מה שאביו עשה, הוא הולך לכיון שאין זה עונש אלא מציאות מקולקלת שעוברת מאב לבן, כמו שהאב יש לו גנים מקולקלים הם עוברים לבן שלו. אם אבא שלו היה לו גן של סרטן מסוים, זה לא עונש שעובר לבן שלו, אלא מציאות מסוימת מקולקלת בעולם, שעוברת לבן. טעם נוסף לאיסור ממזר: בזוהר (מובא ברקנטי דברים כג, ג) מבואר שהסיבה לאיסור ממזר היא שלכל אחד מעם ישראל ישנה צורת הקב"ה, כמו שאומרים בברית  וצאצאיו חתם באות ברית קודש, וכמו שכתוב בפרקי אבות שישראל נבראו בצלם אלוקים באופן מיוחד, ויש עליהם את חותמו של הקב"ה  צלם אלוקים, אנשים שעושים איסורים, הם יוצרים מעין זיוף של חותם הקב"ה כי הם משתמשים בכוח ההמשכיות בצורה לא נכונה ולא טובה, הממזר שנוצר מכח ההמשכיות הזו, הוא בעצם זיוף של דמותו של הקב"ה, הוא מסתובב עם דמות שנראית כמו דמות ה, עם צורה של עם ישראל, אבל בעצם הוא מזויף, הוא נוצר מיצירה לא שלימה, ולא מקורית, שנבעה משימוש לא נכון בכוח ההמשכיות, הכח הגדול, שבו הקב"ה טבע את חותם הברית. לכן יש לנו בעייה עם זה שהוא יתחתן והזיוף יגדל ויתרבה. אולי אפשר לומר משהו נוסף, חטא העריות, החטא אולי המושך ביותר בעולם, גורם לאדם לפעמים לצאת מהכלים, ולעשות דברים שלא היה עושה לשם שום דבר אחר. הממזר הוא אדם שמעיד בעצם ישותו על חטא חמור של קירבה אסורה בין אנשים (או צאצא של קירבה כזו) הוא בעצם אדם שמראה שאנשים בדור קודם חצו את הגבול בנושא הזה. איסור העריות לפי הרמב"ם בא לגדור אותנו שלא נמשך אחר יצרנו, ושלא נטה אחר יצר העריות יותר ממה שאנחנו צריכים, לכן דווקא אותו ממזר שבא מאנשים שעברו את הגבול, צריך אולי לקיים תשובת המשקל, ולהיות אסור מנשים רבות יותר, והוא מותר רק בגיורת או שפחה משוחררת, על מנת ליצור ניגוד למצב שבו התחילו ההורים שלו, והוא עלול להמשיך אותו. כך יתוקן הכוח הבעייתי שקיים בו. מקווה שעזרתי לך בעוד משהו, ואשמח להפנות אותך לתשובות נוספות באתר: בהצלחה רבה עקיבא akivamakshivim gmail.com